**KONFIDENTSIAALSUSKOKKULEPE**

**Riigi Info- ja Kommunikatsioonitehnoloogia Keskus**, (registrikood 77001613), asukohaga Lõõtsa 8a, 11415 Tallinn, keda esindab põhimääruse alusel direktor Ergo Tars (edaspidi nimetatud **RIT**) ühelt poolt

ja

**A-Kaabel OÜ,** (registrikoodiga 11126841) asukohaga Tulika tn 17, 10613, keda esindab põhikirja alusel juhatuse liige Mari-Liis Lambing (edaspidi **konfidentsiaalse informatsiooni saaja),**

keda nimetatakse edaspidi pool või koos pooled, sõlmisid kokkuleppe informatsiooni konfidentsiaalsuse tagamiseks (edaspidi konfidentsiaalsuskokkulepe), alljärgnevas:

1. Konfidentsiaalsuskokkulepe on sõlmitud seoses serveriruumi sisustustööde teostamisega, mille pakkumuse koostamiseks on vajalik anda ligipääs dokumentidele ja infole.
2. Konfidentsiaalsuse nõue laieneb kõikidele konfidentsiaalsuskokkuleppe alusel edastatud materjalidele, mis ei ole avalikult kättesaadavad Riigihangete registris. Juhul kui konfidentsiaalse informatsiooni saajaga sõlmitakse avatud hankemenetlusega riigihanke „Seadmekappide ostmine, paigaldustööd ning kaabeldustööd“ (280405) tulemusel hankeleping, laieneb antud konfidentsiaalsuskokkulepe ka infole ja dokumentatsioonile, mida RIT edastab lepingu täitmise käigus.
3. Konfidentsiaalsuskokkulepe alusel saadud teavet võib edastada selleks seadusega volitatud pädevatele riigiasutustele seaduses ettenähtud juhtudel ja ulatuses.
4. Konfidentsiaalse informatsiooni saaja kinnitab konfidentsiaalsuskokkuleppe allakirjutamisega, et ta:
   1. kasutab saadud informatsiooni ja andmeid serveriruumi elektrisüsteemi ehitusega seotud pakkumuse koostamise aluseks olevas dokumentatsioonis nimetatud eesmärkide täitmiseks;
   2. kohustub hoidma konfidentsiaalsena avaldamisele mittekuuluvat teavet ning lepingust tulenevate või muul alusel tekkinud õiguste teostamisel omandatud informatsiooni;
   3. hoidub talle teatavaks saanud informatsiooni või andmete kasutamisest iseenda ja/või kolmandate isikute kasuks või mõne teise RIT-i poolt teenindatava asutuse kahjuks;
   4. hoiab konfidentsiaalsena ja ei edasta ega avalda kolmandatele isikutele saadud informatsiooni ega andmeid;
   5. informeerib RIT-i viivitamatult ja kirjalikult taasesitatavas vormis talle kolmandate isikute poolt esitatud päringutest või seaduslikust vajadusest avalikustada lepingus ettenähtud teabekaitsekohustega kaitstavaid andmeid enne vastavale päringule vastamist;
   6. teavitab RIT-i viivitamatult konfidentsiaalsuskokkuleppest või õigusaktidest tulenevate konfidentsiaalsuskokkuleppe esemeks olevate kohustuste täitmisega seonduvatest takistustest, mis on tekkinud või tõenäoliselt võivad tekkida;
   7. kohustub rakendama järgmisi organisatsioonilisi, füüsilisi ja infotehnilisi turvameetmeid teabe kaitseks juhusliku või tahtliku volitamata edastamise, sh avalikustamise eest:
      1. vältima kõrvaliste isikute ligipääsu konfidentsiaalsele infole;
      2. ära hoidma andmete omavolilist lugemist ja kopeerimist.
   8. kohustub teavitama RITi toimunud või põhjendatult kahtlustatavast konfidentsiaalsuskohustuse ning turvameetmete rikkumisest, mis põhjustab, on põhjustanud või võib põhjustada loata avalikustamise või neile juurdepääsu.   
      Teavituse esitab konfidentsiaalse informatsiooni saaja kirjalikku taasesitamist võimaldavas vormis põhjendamatu viivituseta.
   9. kohustub kustutama kõik talle konfidentsiaalsuskokkuleppe alusel edastatud materjalid ja materjalide koopiad 5 päeva jooksul järgmisel juhtudel, kui:
      1. avatud hankemenetlusega riigihanke „Seadmekappide ostmine, paigaldustööd ning kaabeldustööd“ (280405) lõppemisel ei sõlmita konfidentsiaalse informatsiooni saajaga hankelepingut;
      2. avatud hankemenetlusega riigihanke „Seadmekappide ostmine, paigaldustööd ning kaabeldustööd“ (280405) alusel sõlmitud hankelepingu garantiiperiood on lõppenud.
5. Konfidentsiaalse informatsiooni saaja edastab konfidentsiaalset informatsiooni ainult nendele töötajatele, kes on konfidentsiaalsuskokkuleppe punktis 1 nimetatud ülesannete täitmisega otseselt seotud ja kindlustab, et töötajad on teadlikud ja täidavad konfidentsiaalsusnõuet.
6. Konfidentsiaalsuskokkuleppega võetud kohustuse rikkumisel konfidentsiaalse informatsiooni saaja poolt on RIT-l õigus nõuda konfidentsiaalse informatsiooni saajalt leppetrahvi kuni 10 000 (kolmkümmend tuhat) eurot iga vastava juhtumi korral.
7. Konfidentsiaalsuskokkuleppega võetud konfidentsiaalsuskohustuse rikkumisel on konfidentsiaalse informatsiooni saaja lisaks leppetrahvi tasumisele kohustatud hüvitama täies ulatuses RIT-le tekitatud kahju, mis ületab leppetrahvi summa. Kahjuks loetakse ka RIT-i poolt kantud kulutused ja kahjud, mis kantakse RIT-i poolt kahju hüvitamisel kolmandatele isikutele.
8. Kahju hüvitamise kohustuse või leppetrahvi tasumise kohustuse mittetäitmisel kohustub Konfidentsiaalse informatsiooni saaja tasuma viivist 0,15 % tasumata summalt iga viivitatud kalendripäeva eest.
9. Leppetrahvid ja viivised tasutakse 14 (neljateist) kalendripäeva jooksul vastava nõude saamisest arvates.
10. Konfidentsiaalsuskokkuleppest tulenevad vaidlused lahendatakse läbirääkimiste teel. Kokkuleppe mittesaavutamisel lahendatakse vaidlus Harju Maakohtus.
11. Konfidentsiaalsuskokkulepe jõustub alates selle allkirjastamisest ja on sõlmitud tähtajatult.

|  |  |  |
| --- | --- | --- |
| Riigi Info- ja Kommunikatsioonitehnoloogia Keskus: |  | A-Kaabel OÜ: |
| (digitaalselt allkirjastatud) |  | (digitaalselt allkirjastatud) |
| Ergo Tars  direktor |  | Mari-Liis Lambing  juhatusele liige |